《许凤山焚香静坐图》
清代·张玉墀

天地一劳区，人世苦鹿鹿。角利复角名，终岁疲奔逐。

劳故不能静，能静即是福。境静心不静，寸衷尘万斛。

心静身不静，何处避凡俗。君家有仙灯，华阳得道足。

观君静坐图，令我意枨触。安得出红尘，把臂入深谷。

作者简介：号子佩，字云阶。道光庚子举人。授徒里中，汲引寒畯，多所造就，主讲靖江马驮书院，文风丕变，尤饶干济才，遇事敢为。咸丰庚申之乱，邑城陷，华墅为常昭门户，玉墀倡率团练拒之于定山、放羊山、祝塘、松桥等处，屡挫凶锋，相持数阅月，杀敌无算。常昭失守，始避地江北，及邑城复，董理善后事寻卒。著有詅痴集。邑志传忠义。